REGULAMENTUL (CE) NR. 1181/2008 AL COMISIEI
din 28 noiembrie 2008
de modificare a Regulamentului (CE) nr. 616/2007 privind deschiderea și gestionarea contingentelor tarifare comunitare în sectorul cărnii de pasăre originare din Brazilia, Thailanda și din alte țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 144 alineatul (1) și articolul 148, coroborate cu articolul 4,
având în vedere Decizia 2007/360/CE a Consiliului din 29 mai 2007 privind încheierea de acorduri sub forma unor procese-verbale agreate între Comunitatea Europeană și Republica Federativă a Braziliei și între Comunitatea Europeană și Regatul Thailandei în temeiul articolului XXVIII din Acordul General pentru Tarife și Comerț 1994 (GATT 1994), referitoare la modificarea concesiilor privind carnea de pasăre (2), în special articolul 2,
întrucât:
(1)
Articolul 5 alineatul (2) din Regulamentul (CE) nr. 616/2007 al Comisiei (3) prevede că, în momentul depunerii unei cereri de licență, se constituie o garanție de 50 EUR per 100 de kilograme.
(2)
Ținând seama de noile condiții aplicabile importurilor de produse originare din Brazilia, valoarea garanției aferente licenței ar trebui fixată la un nivel corespunzător, prin care să se asigure o gestionare adecvată a contingentelor tarifare și un acces satisfăcător al operatorilor la acestea.
(3)
Ținând seama de reducerea garanției și pentru a asigura totodată o gestionare adecvată, cantitatea maximă pe care fiecare operator are dreptul să o solicite pentru contingentele din grupa 1 ar trebui majorată.
(4)
Regulamentul (CE) nr. 616/2007 ar trebui modificat în consecință.
(5)
Având în vedere că perioada de depunere a cererilor pentru următoarea subperioadă începe la 1 decembrie 2008, este indispensabil ca prezentul regulament să se aplice începând cu această dată.
(6)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Articolul 4 alineatul (5) din Regulamentul (CE) nr. 616/2007 se înlocuiește cu următorul text:
„(5) Cererea de licență se depune pentru cel puțin 100 de tone și pentru cel mult 10 % din cantitatea disponibilă pentru contingentul respectiv în cursul perioadei sau subperioadei respective. Cu toate acestea, pentru grupele 2 și 3, cererea de licență se depune pentru cel mult 5 % din cantitatea disponibilă pentru contingentul respectiv în cursul subperioadei în cauză.
Pentru grupele 3, 6 și 8, cantitatea minimă pentru care trebuie depusă cererea de licență este redusă la 10 tone.”
Articolul 2
Articolul 5 alineatul (2) din Regulamentul (CE) nr. 616/2007 se înlocuiește cu următorul text:
„(2) În momentul depunerii unei cereri de licență, se constituie o garanție de 50 EUR per 100 de kilograme.
Cu toate acestea, pentru cererile referitoare la grupele 1, 4 și 7, valoarea garanției este de 10 EUR per 100 de kilograme.”
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 decembrie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 2008.